Отчет за дейностите извършени

през 2021 година

в читалище „Виделина кв. Бояна 1919г”

С настоящият отчет представяме изпълнението на дейностите заложени в програмата ни за 2021 г.

Поради продължилата епидемична обстановка и постановените мерки в държавата през изтеклата година, някой от предвидените в културния календар на читалището мероприятия и дейности не се осъществиха. Опитвахме се да бъдем креативни и своевременно, понякога в последния момент да реагираме и да се придържаме към основните си цели, а именно:

* да бъдем културно и творческо средище
* да развиваме библиотечна дейност
* да съхраняваме традициите и да развиваме любителското творчество

Приоритетите по изпълнение на целите ни през изминалата година бяха:

основно да се запазят школите, курсовете и формациите работещи, въпреки обстановката, спазвайки ограниченията и мерките, както и поддържането библиотечната дейност.

В читалищната библиотека през периода са закупени малък брой книги, поради участието предходната година в проект на Министерство на културата за обогатяване на книжния фонд, по който библиотеката се снабди с книги на стойност 4600 лева. Не липсваха и дарения лично от автори, както и на стари книги. Мероприятията проведени в библиотеката през отчетния период се свеждат до отбелязване с тематични изложби или презентации на празници и годишнини, без събиране на читатели. Както всяко лято библиотекаря активно се включи в лятната занималня, като освен задължителното четене представяше на децата интересни и любопитни теми, и любими детски книжки.

От празничният календар на читалището успяхме през летните месеци да осъществим някой мероприятия.

На 24 май школите се представиха в празничен концерт по случай деня на славянската писменост и култура. Времето позволи събитието да се проведе на откритата сцена в парка. Освен зрителите и участниците бяха много щастливи да покажат уменията си – танцови, певчески и артистични пред публика.

Школата по латино и бални танци, и тази по балет завършиха творческата учебна година с концерти, на които се изявиха всички танцьори и показаха какво са научили на своите родители и близки.

Фолклорната танцова школа взе участие в Международния фолклорен фестивал „Витоша 2021“. По идея на организаторите през изминалата 2021 г един от концертите на фестивала се осъществи на сцената в Бояна, като екипа на читалището се включи в подготовката му.

Организирахме празничната вечер за празника на Бояна - събора на 27 юли. Там също активно участваха представители от танцовите и певческите школи на читалището, както и външни артисти.

През лятната ваканция за поредна година проведохме лятна творческа занималня за деца, в която се включиха преподаватели от школите по танци, музика, изобразително, театрално изкуство и карате. Освен творчески занимания и срещи в библиотеката, организирахме за децата излети в планината, посещения на музей, както и много образователни игри и забавления на закрито и открито.

От месец септември стартирахме обучение по английски език за деца и възрастни съвместно с езикова школа „Ел.Руутс“. Школата е с опит в онлайн обучението, което беше от полза в периоди, когато нямаше начин да се провеждат присъствени занимания. Стартирахме с 12 деца и се надяваме следващия учебен период групите да нараснат.

Научихме се да работим онлайн и там където мислехме, че е невъзможно, това е може би малък позитив от цялата ситуация.

За Коледа, вместо коледен концерт, всяка от школите изготви своя продукция в рамките на няколко минути и я засне на сцената. След това чрез социалните мрежи споделихме видеата и така децата с танци и музика поздравиха своята публика.

Школите, с изключение на театралната и тази по пиано, не работят от есента заради изискването да има сертификат /за преболедувал или ваксиниран/ преподавателя. Заради сертификатът, който се изисква освен за преподавателите и за участници в школи над осемнайсет годишна възраст в групи има отлив от ежедневните занимания. Надяваме се скоро така създаденото положение да отмине и да приключат всякакви ограничителни мерки, за да работим пълноценно.

Въпреки всичко успявахме да изпълним основния приоритет на читалището, а именно - да създаваме благоприятна среда в която всички, които имат желание да усъвършенстват някакви таланти и умения да могат да го направят, спазвайки всички мерки и заповеди от РЗИ и Министерства.

За всички положени усилия и за разбирането благодарим на целия екип от преподаватели и служители на читалището. Всички заедно работихме и се нагаждахме спрямо неясните ситуации и условия.

За съжаление многообразието на нашата дейност и особено българските традиции се осъществява предимно, чрез жива връзка между хората и поколенията и макар, че могат да се заснемат и показват различни неща никой не може да замени контакта между хората било то на концерт, събор или каквато и да е читалищна форма на изява.

Надяваме се през 2022г. ограничителните мерки да бъдат вдигнати, за да можем да организираме повече изяви и да възвърнем възможно най - бързо контактите на живо в реална среда. Ще се опитаме да бъдем максимално гъвкави, за да бъдем полезни за хората които ни следват и ни подкрепят във всичките ни начинания.

За да се случи всичко това трябва да бъдем постоянни в действията си и най – важното да бъдем заедно!

Изготвил: С. Николова – читалищен секретар